חוליית מתנקשים של אלפים משבט צל־הירח מגיעה בחשאי לרצוח את מלך קאטוליס ובנו הנסיך אֶזְראן כנקמה על רצח אביזנדום. צעירת המתנקשים, רֶיְלַה, פוגשת את הנסיכים קאלום ואזראן, ומגלה שוירן גנב את הביצה ולא השמיד אותה. השלושה מחליטים להשיב את הביצה למלכת הדרקונים וכך למנוע את פרוץ המלחמה.
ריילה לא מצליחה לשכנע את מנהיג המתנקשים לבטל את ההתנקשויות, והשלושה נמלטים גם מהמתנקשים וגם מכוחות הארמון ויוצאים למסע אל זאדיה. בעודם נמלטים, קאלום מצליח לחולל קסם בעזרת אבן־קדמונית שכולאת בתוכה סערה. בלילה רואה ריילה את האות שההתנקשות באביו של אזראן יצאה לפועל, אך אינה מסוגלת לבשר לקאלום ואזראן את הבשורה המרה.
בחצר המלוכה, וירן מנסה לקבל מעמד של עוצר המלכות, אך מועצת היועצים דורשת לאתר מייד את הנסיך אזראן. וירן שולח למשימה את ילדיו סוֹרֶן וקלודיה בראש קבוצת חיפוש. הוא רומז לסורן שהוא מצפה שהקבוצה תשיב את הנסיכים לחצר המלכות כשהם מתים. סורן מתקשה, קודם בהבנת ההוראה ואז בקבלתה, שכן קאלום ואזראן הם כבני משפחה עבורו. וירן מדגיש שבקרוב כוחות זאדיה יתקיפו את כל ממלכות בני האדם, ולעת הזאת חייב שיעמוד מנהיג מנוסה בראש. בלא רצון מקבל סורן את ההוראה. במקביל, הגנרלית אַמַאיַה לא בוטחת בוירן ושולחת בנפרד את הגשש הבכיר שלה, קוֹרבוּס, למצוא את הנסיכים.
במסע לזאדיה מתחולל אסון: ביצת נסיך־הדרקון נופלת למי קרח, והעובר שבתוכה גוסס. קאלום, אזראן וריילה מנסים נואשות למצוא דרך להצילה. הם שומעים שבראש הר מקולל ישנה מרפאת קסומה שהשיבה לזאבה קטועת רגל באורח קסמים את רגלה, ומתחילים בטיפוס לראש ההר. בדרך מתקיפות אותם מפלצות נוראיות, אבל אחרי כמה התקפות מהן נחלצו, כביכול בעור שיניהם, מסתבר שהמפלצות אינן אלא אשליות.
בהגיעם לפסגה הם פוגשים את לוּזֶ'יְן, ומגלים לחרדתם שהיא אינה מרפאה קסומה כלל אלא רק קוסמת אשליות. הרגל שכביכול הופיעה באורח קסם אינה אלא אשליה שנועדה לגרום לבני אדם לחשוב שהזאבה בריאה ולא להשליכה. לוז'יין אינה יכולה לסייע בהשבת החיים לביצה, ומוסיפה שהדרך היחידה היא לגרום לביצה לבקוע, אך זה בלתי אפשרי ללא סופת ברקים אדירה. קאלום שובר את האבן־הקדמונית, ובסופה שפורצת ממנה בוקעת הביצה ומגיח אַזימוֹנְדיאַס, אפרוח הדרקונים – ומכונה על ידי אזראן בשם חיבה, זים.
עונה שנייה.
בעוד ילדיו מתחקים אחר עקבותיהם של קאלום, ריילה ואזראן, וירן מנסה לגייס את הממלכות האנושיות האחרות למלחמה נגד זאדיה. במקביל, הוא מנסה לפענח מהו סוד המראה הקסומה אותה שמר מלך הדרקונים סמוך אליו. הגנרלית אַמַאיַה, דודתם של קאלום ואזראן, נמצאת בחזית העימות הקרב עם זאדיה בפירצה היחידה בנהר הלבה שבגבול, כשכוחות מתעצמים של אלפים משבט אש־השמש נאספים בצידה השני של הפירצה.
וירן מגלה שמעבר למראה קיים מקום אחר, ובו כלוא ארכי־קוסם (קוסם שיכול להשתמש בכל ששת מקורות הקסם הקדמונים) משבט האלפים מגע־כוכב: אַרַאבוֹס, ממציא הקסם האפל. אראבוס מנסה, בתנועות ידיים, לשכנע את וירן לבצע קסם אפל משותף אך וירן אינו בוטח בו.
לאחר שוירן מזייף את חותמת מלך קאטוליס על מכתבים למלכי ארבעת הממלכות האחרות הוא מצליח להביא לכינוס כל המלכים. בעוד מלכי נִיאוֹלַנְדִיַה, אֶוֶנִיר ודֶל־בַּאר מסכימים לאחד כוחות במלחמה נגד זאדיה אם תהיה תמימות דעים, מלכת דוּרֶן, הילדה אַנְיַה מתלבטת אם נבון להשתתף בהרפתקה צבאית כה מסוכנת. על מנת לשכנע אותה וירן מספר לה אכיצד מתו הוריה, מלכות דורן לפניה. זהו סיפור שהיא מכירה היטב אך לראשונה שומעת אותו ממי שהיה שם בפועל - כיצד הגיעו הוריה להתחנן למלך קאטוליס הצעיר הארו לסיוע במזון לפני חורף בו צפויים 100,000 מנתיני ממלכת דורן למות ברעב אחר רצף של שנים קשות. הארו רוצה לסייע, אך וירן מתרה בו שמלאי המזון גבולי, ואם יבחר לסייע למלכות דורן בכל זאת ימותו 100,000 אזרחים, אלא שמחציתם יהיו נתיני קאטוליס. הארו בכל זאת מחליט, כדבריו "לחלוק איתם בנטל".
וירן פונה לחיפוש נמרץ אחרי קסם שיוכל לבטל את רוע הגזירה. הוא מגלה שקיים קסם אפל שמשתמש בליבו של ענק מאגמה להפוך אדמה קפואה לפוריה. המלכה סראי מתנגדת להקרבת יצור חף מפשע, אך הארו מחליט לצאת למשימה מסוכנת עד כדי טירוף - להתגנב לזאדיה בחסות הלילה, בעת שמלך הדרקונים אביזנדום אינו משגיח על הגבול, לאתר ענק מאגמה, לקטול אותו ולהימלט עם ליבו. מלכות דורן ששומעות על התוכנית מצטרפות למשלחת מתוך הידיעה שמצוקתן היא שהביאה למצב זה.
בקרב עם ענק המאגמה הגנרלית אמאיה נפצעת ואינה מסוגלת לעמוד על רגליה . המשימה אורכת זמן רב מדי, ובבוקר אביזנדום מגלה את הפלישה והרצח ובא לחסל את המשלחת.
אניה אינה משנה את דעתה, כך שאין תמימות דעים והמלכים האחרים נסוגים ואינם מוכנים להשתתף בברית.
וירן, מאוכזב ושפוף, חוזר לקאטוליס ומגלה שהוא עתיד לעמוד למשפט על זיוף חותמת המלך. הוא נמלט לצינוק בו חבויה המראה, ויחד עם אראבוס מבצע את הקסם האפל. לחרדתו ותדהמתו בסיום הקסם יוצא זחל מפיו של אראבוס, נכנס לגביע שלידו, יוצא מגביע זהה בצד של ווירן ומתיישב על אזנו. הזחל מאפשר לוירן ואראבוס לדבר זה עם זה, ואראבוס מבטיח לוירן שירכוש את אמונו בכך שיסייע לו. אראבוס מדריך את וירן בביצוע קסם אפל רב עוצמה בו האפר של המתנקשים שנהרגו הופך למתנקשי צללים הסרים למרותו של וירן. וירן פוקד עליהם לצאת ולהתנקש במלכי ארבעת הממלכות במטרה לזרוע פחד וכעס שיגרום לממלכות האחרות להצטרף לברית שתצא למלחמה על זאדיה.
קאלום, אזראן וריילה מתארחים אצל לוז'יין, שמבשרת לקאלום שמאחר שהוא "רק בן אדם" לא יוכל יותר לעשות קסמים ללא כוחה של האבן־הקדמונית. קאלום מסרב לקבל זאת, ומנסה ליצור חיבור משלו לקסם השמים הראשוני.
סורן וקלודיה מדביקים את קאלום, ריילה ואזראן. ריילה אינה בוטחת בהם, אך קאלום נאמן לחברותם רבת השנים - ובנוסף הוא וקלודיה חושפים בהדרגה עניין רומנטי זה בזו. בעודם עומדים על סיפה של נשיקה ראשונה קלודיה נשברת ומספרת לקאלום שאביו נרצח.
קלודיה וסורן מנסים לשכנע את השלישייה לחזור לבירת קאטוליס, וקאלום מבהיר להם שהשליחות להשיב את זים לזוּבֶּיַה מלכת הדרקונים קודמת לכל. סורן וקלודיה טוענים שהם מכירים בחשיבות השליחות ויצטרפו לסייע, אך למעשה מתכננים מלכודת בה סורן ירצח את ריילה בעוד קלודיה תלכוד את אזראן, קאלום וזים. ריילה, בעזרת לוז'יין, חושפת את הבגידה וקורבוס בא ומסייע והשלישייה מצליחה להמלט.
קלודיה וסורן מדביקים אותם שוב, בעודם מנסים להגן על פִּירַה, דרקונית אדומה שסורן וקלודיה פילחו בחץ מבליסטרה. כמוצא אחרון קאלום משתמש בקסם אפל. סורן מנסה לקטול את פירה אך נפצע קשה ופירה נמלטת, בעוד קאלום מתמוטט אחרי הקסם האפל. קלודיה נכשלת לסייע לסורן בקסם אפל ולוקחת אותו לעיירה סמוכה לרופאה. הרופאה מבשרים לה שסורן ישרוד אך יהיה משותק כל חייו. סורן אומר לקלודיה שהוא שמח, במובן מסוים, שהוא משותק כי כך לא יוכל לבצע את שליחותו הסודית - לרצוח את הנסיכים.
קאלום חסר הכרה ושוקע לתוך הזיות טרופות. קורבוס מגיע, ומגלה לאזראן שאביו נרצח. אזראן, מיוסר וזועם, דורש להניח לו ויוצא להתבודד. אחרי זמן רב קורבוס המודאג יוצא לאתר אותו. ריילה נשארת לצד קאלום.
בהזייותיו קאלום פוגש את עצמו מן העתיד, שמנסה לשכנע אותו להשתמש בקסם אפל בו ישיג עוצמה בלתי מוגבלת ויעצב את העולם כרצונו. קאלום כמעט מתפתה אך מתעשת ומסרב, וקאלום־מהעתיד מתפורר לאבק. קפטן וִילַס לוקח את קאלום ל"מסע לנשמתו ומצפונו" בים סוער. הספינה מתנפצת, ובהזיותיו קאלום טובע, בעוד במציאות ריילה נחרדת לגלות שהוא משתנק ונמצא בסכנת חיים.
קלודיה פוגשת את אזראן, ולאחר שכביכול היא מביעה חרטה על מעשיה היא משכנעת את אזראן להוביל אותה באמצעות יכולתו לדבר אל חיות לקבוצה של עופרים, היא שולחת את אזראן לחזור אל קאלום וריילה ומבצעת קסם אפל בו היא נוטלת את חייו של עופר על מנת לרפא את סורן, הקסם מצליח אך בקלודיה הוטבע חותם למעשיה, כשקווצה משערה מלבינה.
בהזיותיו פוגש קאלום את אימו האומרת לו "לנשום". הוא ניעור מההזיות ומגלה שהוא הצליח להתחבר לקסם השמיים הראשוני ושוב יכול לעשות קסמים.
אזראן חוזר, ומבשר שהחליט לשאת באחריות ולחזור לבירת קאטוליס לשבת על כס המלכות. קאלום, ריילה וזים מגיעים לזאדיה, ומוצאים שדרכם חסומה על ידי סוֹל רֶגֶם, הדרקון הרצחני.
עונה שלישית.
אזראן עובר מניפולציות כדי לנטוש את כס המלוכה על רקע לחץ למלחמה מהממלכות האחרות, ומצטרף שוב לקאלום וריילה כדי להחזיר את זים לביתו. וירן, שהוחזר לשלטון, מוביל את צבאות בני האדם נגד זאדיה, וצובר קסמים אפלים עוד יותר בעזרת אראבוס. סורן בורח כדי להתנגד למטרות הרעות של אביו. צבאו של וירן מובס על ידי האלפים ובעלי בריתם. ריילה זורקת את עצמה ואת וירן מפסגת הצריח, וקאלום משתמש בקסם שמיים כדי להציל את ריילה. זים מוחזר לאמו. קלאודיה מחייה את וירן באמצעות קסם אפל, והזחל של אראבוס נכנס למצב גולם.
מקורות הקסם.